钦定古今图书集成/明伦汇编/官常典/第775卷 > 任峻
## 钦定古今图书集成/明伦汇编/官常典/第775卷 > 任峻

按《魏志》本传：“峻字伯达，河南中牟人也。汉末扰乱，关
东皆震，中牟令杨原愁恐，欲弃官走。峻说原曰：‘董卓
首乱，天下莫不侧目，然而未有先发者，非无其心也，
势未敢耳。明府若能唱之，必有和者’。原曰：‘为之奈何’？
峻曰：‘今关东有十馀县，能胜兵者不减万人，若权行
河南尹事，总而用之，无不济矣’。原从其计，以峻为主”
簿。峻乃为原表行尹事，使诸县坚守，遂发兵。会太祖
起关东，入中牟界，众不知所从，峻独与同郡张奋议，
举郡以归太祖。峻又别收宗族及宾客家兵数百人，
愿从太祖。太祖大悦，表峻为骑都尉，妻以从妹，甚见
亲信。太祖每征伐，峻常居守以给军。是时岁饥旱，军
食不足，羽林监颍川枣祗建置屯田，太祖以峻为典
农中郎将，数年中所在积粟，仓廪皆满。官渡之战，太
祖使峻典军器粮运，贼数寇钞，绝粮道，乃使千乘为
一部，十道方行为复陈，以营卫之，贼不敢近。军国之
饶，起于枣祗而成于峻。太祖以峻功高，乃表封为都
亭侯，邑三百户，迁长水校尉。峻宽厚有度，而见事理，
每有所陈，太祖多善之。于饥荒之际，收恤朋友孤遗，
中外贫，宗周急继乏，信义见称。建安九年薨，太祖流
涕者久之。子先嗣，先薨，无子，国除。文帝追录功臣，谥
峻曰“成侯”，复以峻中子览为关内侯。